section_heading: Prije I. svjetskog rata
paragraph_text: Već 1882. godine postavljeni su temelji zagrebačkog stručnog školstva, te je iste godine u Zagrebu osnovana Obrtna škola pri Muzeju za umjetnost i obrt. Prva takva škola osnovana je u Engleskoj 1851., a u Zagrebu otvara svoja vrata čak 31 godinu poslije. Pri samom osnutku obrtna škola je imala 4 odjela: građevinsko obrtni, mehaničko obrtni, umjetničko obrtni i kemijsko obrtni. Građevna stručna škola se osniva 1897. kao zasebna jedinica u okviru Obrtne škole i zapravo samim time započinje razdvajanje Obrtne škole, koja je usmjerena prvenstveno umjetničkom oblikovanju proizvoda, od Tehničke škole koja je usmjerena na obrazovanje stručnih kadrova potrebnih u industrijskoj proizvodnji.